บจ.แห่ขายหุ้นกู้2หมื่นล้าน
CKเกรดดีขึ้นจ่ายดอกเบี้ย5%KKแจก3.58%โพลีนให้5.2%
23 พ.ค. 2556

CKเกรดดีขึ้นจ่ายดอกเบี้ย5%KKแจก3.58%โพลีนให้5.2%
บจ.ลุยขายหุ้นกู้ เกือบ 2 หมื่นล้านบาท ช.การช่าง แจก 5% ขณะที่ TPIPL จ่ายดอกเบี้ย 5.2%
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ขณะนี้มีบริษัทจดทะเบียน (บจ.) ได้ยื่นขออนุญาตในการขายหุ้นกู้ให้กับประชาชนและนักลงทุน เช่น บริษัท เมเจอร์ ดีเวลลอปเม้นท์ (MJD) จะขายหุ้นกู้วงเงิน 500 ล้านบาท มีอายุ 1 ปี จ่ายดอกเบี้ย 5% ต่อปี โดยจะขายเสร็จสิ้นในวันที่ 29 พ.ค. 2556
ธนาคารเกียรตินาคิน (KK) เสนอขายหุ้นกู้มูลค่ารวมไม่เกิน 3,500 ล้านบาท อายุ 3 ปี อัตราดอกเบี้ยคงที่ 3.58% ต่อปี เปิดขายนักลงทุนรายใหญ่หรือสถาบันระหว่างวันที่ 2128 พ.ค. 2556 โดยมี บล.ภัทร เป็นผู้จัดการจัดจำหน่ายหุ้นกู้ ทั้งนี้หุ้นกู้ได้รับการจัดอันดับความน่าเชื่อถือในอันดับ A แนวโน้มเป็นบวกจากบริษัท ทริส เรทติ้ง 
บริษัท ช.การช่าง (CK) ได้แต่งตั้งให้ธนาคารกสิกรไทยและธนาคารกรุงไทย เป็นผู้จัดการการจัดจำหน่ายร่วมของหุ้นกู้อายุ 5 ปี 9 เดือน ครบกำหนดไถ่ถอนปี 2562 มูลค่ารวมทั้งสิ้นไม่เกิน 4,000 ล้านบาท อัตราดอกเบี้ย 5% โดยเสนอขายแก่นักลงทุนรายย่อยทั่วไป ทั้งนี้จะเปิดให้จองซื้อประมาณต้นเดือน มิ.ย.นี้
หุ้นกู้บริษัท ช.การช่าง นับเป็นทางเลือกการลงทุนที่น่าสนใจ ด้วยอัตราดอกเบี้ยผลตอบแทนที่อยู่ในระดับสูงกว่าเงินฝากทั่วไป รวมทั้งเป็นบริษัทที่มีประวัติการออกและชำระหุ้นกู้ที่ดีอย่างต่อเนื่อง
สำหรับอันดับความน่าเชื่อถือนั้น บริษัท ทริส เรทติ้ง ได้ประกาศยกอันดับเครดิตบริษัท ช.การช่าง จาก BBB ไปที่ระดับ “BBB+” ด้วยแนวโน้ม “คงที่” สะท้อนถึงผลประกอบการของบริษัทที่ดีขึ้นและความเป็นผู้นำในธุรกิจรับเหมาก่อสร้างที่มีชื่อเสียงอยู่ในระดับแนวหน้าของประเทศ โดยเฉพาะโครงการขนาดใหญ่มานานกว่า 40 ปี รวมทั้งมีการกระจายรายได้ไปยังหลากหลายกลุ่มธุรกิจ และยังมีมูลค่างานที่ยังไม่ส่งมอบจำนวนมาก จึงมีแนวโน้มรายได้มั่นคงต่อเนื่อง
นายศิลปิน บูรณศิลปิน รองผู้จัดการใหญ่บริษัท ทีพีไอ โพลีน (TPIPL) กล่าวว่า บริษัทจะเสนอขายหุ้นกู้วงเงิน 3,000 ล้านบาท มีอันดับความน่าเชื่อถือจากทริส เรทติ้ง ที่ BBB+ อายุ 3 ปี อัตราดอกเบี้ย 5.2% เปิดขายระหว่างวันที่ 2729 พ.ค.นี้ ที่ธนาคารซีไอเอ็มบี ไทย 
ในช่วงวันที่ 1415 พ.ค.ที่ผ่านมา บริษัท การบินไทย (THAI) ได้ขายหุ้นกู้วงเงิน 5,000 ล้านบาท เป็นหุ้นกู้อายุ 5 ปี โดยจ่ายดอกเบี้ยให้กับผู้ลงทุนในอัตรา 4.18% 
นอกจากนี้ ยังมีบริษัท พฤกษา เรียลเอสเตท (PS) ก็ได้ขายหุ้นกู้ 2 ชุด ชุดละ 300 ล้านบาท ชุดแรกอายุ 3 ปี จ่ายดอกเบี้ย 3.58% และชุดที่ 2 อายุ 5 ปี จ่ายดอกเบี้ย 3.99%
ขณะที่บริษัท ไทยคอน อินดัสเทรียล (TICON) เสนอขายหุ้นกู้รวดเดียว 3 ชุด วงเงินรวม 2,000 ล้านบาท แบ่งเป็นหุ้นกู้อายุ 3 ปี วงเงิน 300 ล้านบาท จ่ายดอกเบี้ย 3.6% หุ้นกู้อายุ 5 ปี วงเงิน 1,200 ล้านบาท จ่ายดอกเบี้ย 4% และหุ้นกู้อายุ 7 ปี วงเงิน 500 ล้านบาท จ่ายดอกเบี้ย 4.3% 
ในส่วนของบริษัท ปูนซีเมนต์นครหลวง (SCCC) ก็อยู่ระหว่างการยื่นข้อมูลต่อสำนักงาน ก.ล.ต. แต่ยังไม่ได้กำหนดวงเงินหุ้นกู้ที่จะขาย
บริษัท ทริส เรทติ้ง จัดอันดับเครดิต และหุ้นกู้ไม่มีประกันของบริษัท น้ำประปาไทย (TTW) ที่ AA ด้วยแนวโน้ม “คงที่” ซึ่งสะท้อนถึงสถานะของบริษัทที่มีความมั่นคงในการดำเนินธุรกิจ และมีอัตราการเจริญเติบโตที่เพิ่มขึ้นอย่างต่อเนื่องในทุกๆ ปี